作者：无名氏
词牌/韵律：贺新郎

paragraphs: 苏子秋七月。
向凉宵、扁舟与客，共游赤壁。
清吹徐来波不动，举酒诵诗属客。
白露与、水光相接。
万顷茫茫风浩浩，飘飘乎、遗世而独立。
棹兰桨，沂空阔。
正襟危坐而言曰。
客知夫、天地之间，久长无物。
惟有清风与明月，万古用之不竭。
寓耳目、为声为色。
客笑欣然重酌酒，忽盘肴既尽杯狼籍。
□□□，东方白。